หน่วยฉีดวัคซีนนอกโรงพยาบาล กรุงเทพมหานคร-หอการค้าไทย 25 ศูนย์ เริ่มฉีดให้ประชาชน 7 สิงหาคมนี้
นายสนั่น  อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า หน่วยความร่วมมือฉีดวัคซีนนอกโรงพยาบาล กรุงเทพมหานคร-หอการค้าไทย  ทั้ง 25  ศูนย์ ได้รับการจัดสรรวัคซีนในเดือนสิงหาคมจำนวน 750,000 โดส ซึ่งจะทยอยเข้ามาทุกสัปดาห์  ศูนย์ฉีดทั้งหมดจะเปิดให้บริการประชาชนในกลุ่มอายุ 18-59 ปี รวมทั้งกลุ่มผู้สูงอายุ 60 ปีขึ้นไป คนตั้งครรภ์ พระภิกษุและกลุ่มเสี่ยงต่างๆ โดยเบื้องต้นจะเริ่มฉีดในวันที่ 7-10 สิงหาคมนี้ ให้กับผู้ที่เคยลงทะเบียนไว้ในวันที่ 1-8 กรกฎาคม 2564 จากนั้นจะฉีดสัปดาห์ละ 4 วัน คือวันพุธถึงวันเสาร์ จนครบตามจำนวนวัคซีนที่ได้รับการจัดสรร พร้อมระบุ ศูนย์ฉีดทั้ง 25 แห่ง พร้อมทำงานอย่างเต็มความสามารถ เพื่อกระจายวัคซีนไปสู่ประชาชนให้ได้เร็วที่สุด โดยสามารถฉีดให้กับประชาชนได้วันละประมาณ 42,000-50,000 คน ประชาชนที่เคยลงทะเบียนผ่านโครงการ “ไทยร่วมใจ กรุงเทพฯ ปลอดภัย” ไว้ ไม่จำเป็นต้องลงทะเบียนใหม่ แต่จะใช้สถานที่และเวลาเดิมที่จองมา เพียงแค่เปลี่ยนวันเท่านั้น ซึ่งจะประกาศให้ทราบเป็นระยะๆ อย่างไรก็ตาม การฉีดวัคซีนของ 25 ศูนย์ฉีดนี้ ไม่ได้เปิดรับประชาชนที่ walk-in แต่อย่างใด และหากมีการจัดสรรวัคซีนเพิ่มเติมในเดือนต่อๆ ไปจะได้แจ้งให้ทราบอีกครั้งสำหรับโครงการ “ไทยร่วมใจ กรุงเทพฯ ปลอดภัย” มีผู้จองฉีดวัคซีนผ่านระบบทั้งหมดประมาณ 2.6 ล้านคน ได้รับการฉีดแล้วประมาณ 6.6 แสนราย (ประมาณ 25% ของยอดจอง) ดังนั้น จึงยังมีผู้ที่ไม่ได้รับการฉีดอีกกว่า 1.4 ล้านคน ทั้งนี้การจัดสรรวัคซีนในเดือนสิงหาคมจำนวน 750,000 โดสนั้น สามารถรองรับผู้ที่เคยจองไว้ในเดือนกรกฎาคม แต่สำหรับส่วนที่เหลืออีกกว่า 7 แสนคน จะต้องรอการจัดสรรวัคซีนในล็อตต่อไป